Ek vertrou dat 2018 'n gelukkige jaar vir u kind in die Hoërskool Langenhoven sal wees. Die personeel is van voorneme om, soos in die verlede, hul beste te lewer in belang van u kind.
Die skool se toppresteerder was Lize-Mari Marais wat ’n gemiddeld van 95,3% en 8 vakonderskeidings behaal het. Sy het die WKOD se merietelys gehaal en is aangewys as die topstudent in die Eden Sentrale Karoo se Onderwysdistrik.
U is aanspreeklik vir die betaling van onderriggeld volgens die SA Skolewet, no 84 van 1996, tensy u heeltemal daarvan vrygestel word. Die Beheerliggaam kan ook die betaling van onderriggeld deur 'n regsproses afdwing.
Indien u van mening is dat u kwalifiseer vir 'n departementele losiesbeurs, moet u asseblief dadelik met mev Sandra Blom by die skool skakel om 'n aansoekvorm bekom. Ouers wat in gebreke bly om voor 27 Januarie 2018 'n aansoek om 'n losiesbeurs in te dien, sal vir die volle bedrag aanspreeklik gehou word.
Elke leerder het 'n dasboek ontvang wat belangrike inligting bevat. U moet asseblief die gedeelte wat oor die skoolreëls en strafbeleid handel, goed bestudeer, die afskeurstrokie invul en onderteken. Stuur dit asseblief op Maandag, 22 Januarie saam met u kind terug skool toe.
Alle leerders ontvang ’n data verifikasievorm. Kontroleer asseblief die inligting op die vorm en bring wysigings aan met ’n rooi pen waar nodig. Stuur ook hierdie vorm terug.
Deur die SA-Skolewet onderskryf die regering sy verbintenis tot ouers se reg om betrokke te wees by die beheer van hul kinders se skole. Om dié rede is dit noodsaaklik dat lede van skoolbeheerliggame ondersteun word in die taak wat aan hulle toevertrou word.